ગુલાલના ચહેરા પરથી ગુલાબી રંગ ઊડી ગયો હતો. ત્રણ દિવસ પહેલાં મલ્હારને એક બ્લેન્ક મેઈલ મોકલ્યો હતો. પણ એનો કોઈ જવાબ આવ્યો નહોતો. ન તો એણે મેઈલ કર્યો હતો, ન તો ફેઈસબૂક પર કંઈ લખ્યુ હતું કે ન તો એ ચેટિંગ પર આવ્યો હતો. મલ્હાર સાથે મેઈલ મુલાકાત થયે માત્ર થોડાક જ દિવસો પસાર થયા હતા. પણ કોણ જાણે કેમ ગુલાલને હવે એના વગર ફાવતું નહોતું. મલ્હાર નામ સાંભળીને એના કાનની બુટ લાલ થઈ જતી હતી. જાણે કોઈએ એના ફિયાન્સનું નામ લઈ લીધું હોય એમ એના ગાલ પર શરમની પીંક પીંછી ફરી વળતી. ત્રણ-ત્રણ દિવસથી મલ્હારનો કોઈ કોન્ટેકટ ના થયો હોવાથી એ મૂડ વગર રહેતી હતી. એને અવનવા વિચારો આવી રહ્યા હતા. ક્યાં ગયો હશે? શું થયું હશે? મારાથી કોઈ ભૂલ થઈ ગઈ હશે કે શું? એટલે મારી સાથે વાત નહીં કરતો હોય? એને ખબર પણ નહોતી રહી તેમ તેનું અસ્તિત્વ મલ્હારમાં ડૂબી ચૂક્યું હતું. આટલી મોટી સાયબર કંપનીની સીઈઓ સોશિયલ મીડિયા પર મળેલા એક અજાણ્યા યુવાનમાં બરાબર ઓતપ્રોત થઈ ગઈ હતી. હવે એ અલ્લડ રોમેન્ટિક યુવતી બની બિહેવ કરી રહી હતી. કદાચ આજે પ્રેમ હતો અને આજ યુવાની હતી.